**I. KATEGÓRIA: ZÁCHRANA ĽUDSKÉHO ŽIVOTA**

***Záchrana ľudského života/ list A***

„Minulú zimu sme sa s dvoma kamarátmi šmýkali na ľade pri Váhu. Bol podvečer a pomaly sa stmievalo. Zrazu sme v diaľke videli niekoho ležať na zamrznutom Váhu. Hrali sme sa ďalej a stále tam niekto ležal. Kamaráti navrhli, aby sme sa tam šli pozrieť. Bolo už prítmie a dotyčný tam ležal pod mostom, tak sme si svietili svetlami od bicyklov. Prišli sme bližšie a vidíme, že tam leží pravdepodobne nejaký bezdomovec. Vykrikoval niečo, ale nebolo mu rozumieť. Okolo neho bola obrovská puklina, akoby tam skočil z mosta. Išli sme bližšie a chceli sme ho skúsiť zachrániť sami. Nakoniec sme dospeli k názoru, že by sme sa aj my mohli prepadnúť. Nemali sme pri sebe mobil a tak sme čo najrýchlejšie bežali asi 200 metrov na najbližšiu zástavku autobusov. Stála tam jedna pani , ktorej som sa opýtal, či nemá telefón. Mala ho v ruksaku, ale už jej išiel autobus. Keď som jej povedal, o čo ide, podala mi telefón. Kamaráti stopli vodiča autobusu a ja som volal 112. Poďakovali sme pani a bežali sme na most. Záchranný tím sme videli ako šiel pod most, ale nie tam, kam bolo treba.“ Asi ma zle pochopili“, hneval som sa na seba. Nakoniec prišli k nám a zachránili ho. Podarilo sa im to, ale bol veľmi podchladený. Záchranári nám povedali, že keby nebolo nás, zahynul by. Poďakovali sa a so spustenými sirénami odišli.“

*List napísal a skutok vykonal Adam Kalivoda, v šk. roku 2012 / 2013 žiak tercie, Gymnázium Školská 234/8, Považská Bystrica, skutok vykonali Erik Vrabec, v šk. roku 2012/2013 žiak 6.triedy ZŠ Školská 235/10, Považská Bystrica a Filip Kalivoda, v šk. roku 2012/2013 žiak 5.triedy, ZŠ SNP 1484, Považská Bystrica*

***Záchrana ľudského života/ list B***

„Šimon a Janko sú spolužiaci a obaja sa radi bicyklujú, nielen po uliciach v meste, ale hlavne v prírodnom teréne, kde môžu prekonávať prekážky a „zjazdovať.“ Sú v tom dobrí. Bez prilby a potrebnej výstroje nejazdia. V jedno popoludnie sa dohodli, že pôjdu trénovať, ale Janko potreboval ešte urobiť nákup v neďalekých potravinách a myslel si, že to zvládne aj bez prilby. Šimon ho sprevádzal. Cestou z nákupu Janko zavadil kolesom o obrubník a spadol tak nešťastne hlavou na hranu chodníka, že zostal ležať v neprirodzenej polohe na zemi a dostal akoby epileptický záchvat. Šimon napriek tomu, že zostal z pohľadu na kamaráta šokovaný, nespanikáril

a okamžite začal volať na dospelého človeka v najbližšom dome, lebo vedel, že sám si neporadí. Ten mu ihneď poskytol prvú pomoc a volal záchranku. Záchranári povedali, že to bol veľmi dôležitý krok, ktorý ho zachránil a to isté mi povedala Jankova mamina: „ Keby nebol ten chlapec hneď reagoval, Janko by to neprežil.“ Janko si ešte niekoľko dní poležal v nemocnici. Po zlej skúsenosti je určite opatrnejší. Šimon sa tiež dlho spamätával z negatívneho zážitku a to, čo pre Janka urobil berie ako samozrejmosť. Nikde sa stým nechválil a ja som sa to dozvedela len od druhých detí a Jankovej maminy. “

*List napísala Mgr. Darina Bučková, triedna učiteľka oboch chlapcov, skutok vykonal Šimon Rus, v šk. roku 2012/2013 žiak 8. triedy, ZŠ Pribinova 123/9, Nováky*

***Záchrana ľudského života/ list C*** „ Jedného dňa sme sa rozhodli s kamarátom Martinom, že si urobíme večer oheň. Tak sme si spievali a potom sme skúšali skákať cez oheň. Stalo sa však niečo nečakané. Martinovi sa šmyklo a spadol na chrbát rovno do ohňa. Zľakol som sa a chcel mu pomôcť, ale nevedel som rýchlo ako. Najprv som ho vytiahol nabok a potom som si dal dole mikinu, namočil ju do vody a priložil mu ju na chrbát. Odniesol som ho pomaly domov. Zistilo sa, že mal popáleninu 2. Stupňa. Bol aj v nemocnici. Som rád, že sa to skončilo dobre a už si budeme pamätať, že zápalky nepatria do rúk deťom.“

*List napísal a skutok vykonal Peter Ščuka, v šk. roku 2012/2013 žiak 7. triedy, ZŠ s MŠ Švábovce 180*

***Záchrana ľudského života/ list D*** „Jakub bol zdravý chlapec, ale mal smolu, pretože ho po vyučovaní sotil spolužiak zo schodov. Spadol na betón a udrel si hlavu tak nešťastne, že upadol na dva mesiace do kómy a celý ochrnul. Nik z lekárov mu nedával šancu, že prežije. Prežil. A keď sa prebral z kómy, mamička ho kŕmila výživou na posteli. Zrazu odmietol ďalej jesť a pozeral sa uprene na dieťatko za sebou. Mamička nereagovala a keďže nevedel rozprávať, začal silno plakať. Mamina sa otočila a zbadala, že dieťatko v nemocničnej izbe je celé modré a nedýcha. Sestrička nedopatrením zabudla zapnúť podložku, ktorá monitorovala dýchanie dieťatka. Nasledovalo pol hodinové oživovanie a boj za záchranu života spojený s prevozom na ÁRO. Jakub svojou pozornosťou a vnímaním zachránil bábätku život, hoci sám bol vtedy ochrnutý. V súčasnosti sa Jakubov stav tak zlepšil že chodí, rozpráva a navštevuje dva krát do týždňa základnú školu.“

*List napísal Peter Vizičkanič, otec, skutok vykonal Jakub Vizičkanič, v šk. roku 2012/2013 žiak 5. triedy, ZŠ Tríbečská 1653/22,Topoľčany*

***Záchrana ľudského života/ list E*** „...chlapec Martin cestou zo základnej školy uvidel vodiča osobného vozidla, ktorý ho nemohol riadiť, lebo vozidlo nabehlo do výtlku cesty a ďalej v ceste nepokračovalo. Zbadal, že si vodič udrel hlavu o volant. Keď prišiel k autu, zistil, že mu z hlavy tečie krv a má ju položenú na volante. Na oslovenie chlapca, či nepotrebuje nejakú pomoc, nereagoval. Opakovane sa ho pýtal : „Počujete ma?“. Vtedy videl, že je zle. Na svoj vek – 11 rokov zareagoval absolútne duchaprítomne. Vopchal hlavu cez pootvorené okienko do auta a keď zranenému pozrel do úst, zbadal, že má zapadnutý jazyk. Rýchlo vola zo spolužiakovho mobilu 112, kde musel udať všetky údaje, meno, vek, školu a miesto, kde sa poranený nachádza. Už vtedy chlapec opakoval, že ide o život, aby ihneď prišli, lebo pán nejaví žiadne známky života a krváca z hlavy. Počkal na záchranárov a snažil sa so zraneným neustále komunikovať, lebo vedel, že je potrebné udržiavať slovný kontakt, hladkal ho po krku a po tvári. Záchranári zraneného resuscitovali modrými balónikmi, pacient nereagoval a potom podľa udania chlapca“ mu prikladali žehličky na hrudník, oživovali ho.“ Tiež spomínal, že keď prišli aj hasiči – obe záchranné zložky ho pochválili, že zachránil ľudský život. Podľa mojej mienky, chlapec ktorý zareagoval duchaprítomne v tak zložitej, na jeho vek, situácii si zaslúži morálnu pochvalu a ocenenie...“

*List napísala MUDr. Margita Lobotková, skutok vykonal Martin Berec, v šk. roku 2012/2013 žiak 5. triedy, ZŠ Benkova 34, Nitra*

**II. KATEGÓRIA: POMOC V RODINE**

***Pomoc v rodine/ list A***

„Prišla zima...Napadal kopec snehu a takmer každý deň snežilo znovu. Pre väčšinu ľudí to bolo super. Šli by stavať snehuliakov, lyžovať sa či guľovať. No pre mojich starých rodičov, tak ako pre iných starých či chorých ľudí, to nie je nič jednoduché. Dedko nevládze chodiť, pretože je po operácii bedrového kĺbu a babka má, bohužiaľ, Alzeimerovu chorobu. Treba sa o ňu neustále starať. A kopa snehu pre nich znamenala aj kopec starostí. Čo sme teda urobili? Klasika – každé ráno pred vyučovaním – prezliecť sa, umyť si zuby, zbaliť si jedlo a pitie na desiatu a vyraziť. Keď však bol vonku sneh, museli sme byť rýchlejší, aby sme mohli zájsť k dedkovi a babke odhrnúť. Nebola to ľahká práca, pretože sme museli odhŕňať pomerne veľkú plochu, ale ani najťažšia. Vzali sme do rúk lopaty na sneh a odhádzali ho okolo celého domu. Dedko po nás väčšinou zobral soľ a posypal chodník, aby mu to nezamrzlo. Takto to pokračovalo celú zimu s tým, že ak jeden z nás, ja alebo brat, skončil v škole ako druhý, tak sme išli k dedkovi pozrieť, v akom stave má chodník. Keď bolo treba, tak sme odhrnuli nasnežené aj druhýkrát, aby sme dedkovi pomohli. Dedko s babkou chodili von iba málokedy, báli sa, že sa pošmyknú a zrania sa. Tak sme im s mamou chodili nakupovať aj do potravín, prípadne sme im skočili na poštu a všade tam, kde potrebovali. Sme radi, že zimu prežili bez úrazov a v pohode. Toto sa chystáme robiť aj budúcu zimu, pretože dedkov kĺb a ani babkina choroba sa pravdepodobne nezlepšia. Dúfame, že ďalšia zima bude k starým rodičom vľúdnejšia.“

*List napísal a skutok vykonal Filip Kotek , v šk. roku 2012/2013 žiak tercie, skutok vykonal Lukáš Kotek, v šk. roku 2012/2013 žiak primy, Gymnázium Hubeného 23, Bratislava*

***Pomoc v rodine/ list B***

„Som učiteľka na ZŠ s MŠ Ondreja Cabana v Komjaticiach a opíšem vám príbeh s najsmutnejším koncom aký len môže byť. Príbeh o smrti malého chlapčeka a o jeho staršej statočnej sestre Kristínke. Vždy usmiata Kristínka prišla v jeden marcový deň do školy veľmi smutná. Ticho so sklopenými očami sedela v lavici a triedou už neznel jej šťastný detský smiech. Pani učiteľke na jej otázku, čo je s ňou, odpovedala vetu, ktorá vohnala dospelej žene slzy do očí. „ Môj malý 3 - ročný braček Šimonko má leukémiu.“ Kým boli rodičia s ním v nemocnici na onkológii v Bratislave, Kristínka statočne doma bojovala so strachom o brata a so starostlivosťou o seba a dom. Sama sa pripravovala do školy, starala sa o psíka, mačičku a trpezlivo čakala, kedy sa mamička, ocko a vyliečený braček vrátia domov. Žiaľ, nedočkala sa. Po troch ťažkých týždňoch Šimonko zomrel. Statočná Kristínka bola oporou pre svojich rodičov i počas pohrebu. Svojou statočnosťou ukázala dospelým silu bojovať so smutným osudom. Nielen pre spolužiakov, ale aj pre nás pedagógov je Kristínka hrdinkou s veľkým H.“

*List napísala Mgr. Mária Derďaková, pedagóg, skutok vykonala Kristína Štepanyová, v šk. roku 2012/2013 žiačka 4. triedy, ZŠ s MŠ Ondreja Cabana, Nám.A. Cabana 36, Komjatice*

***Pomoc v rodine/ list C***

„Volám sa Lucia a chcem napísať o svojej výnimočnej spolužiačke a kamarátke Vlaste. Vlasta je v rodine najmladšia, má jednu sestru a jedného brata. Hneď po jej narodení maminke diagnostikovali, chorobu, ktorá ju pripútala na invalidný vozík a ochromila mozog. Funkciu živiteľa rodiny zobral na svoje plecia jej otec, ktorý je neustále v práci. Od malička deti vychovávali starí rodičia, ktorí sú im v podstate rodičmi. Jeden čas im hrozil aj pobyt v detskom domove. Deti vyrástli na tínedžerov a babke s dedkom ubudlo síl... Starší súrodenci študujú na strednej škole mimo rodnej obce. A tak sa novou „hlavou rodiny“ stala Vlasta. Jej denný režim vyzerá úplne inak ako náš – ostatných bezstarostných deviatačiek. Nemôže ísť von, kedy sa jej zachce. Najskôr si musí urobiť svoje povinnosti a to hneď ako príde zo školy. Musí sa rýchlo najesť, potom nachystať jedlo pre mamu, nakŕmiť ju a prebaliť. Na dvore ju už čakajú hladné domáce zvieratá a na lúke krava, ktorú treba podojiť a odviesť do maštale. Potom si sadá k domácim úlohám ( v škole patrí k usilovným žiačkam) a so sestrou ešte absolvujú večerné upratovanie. A takto sa to opakuje deň čo deň, v piatok i sviatok. Vlasta je vo veku, kedy sa potrebuje vyrozprávať, mamička však problémy nevníma a babka má kopec iných starostí. Preto som rada, že tou bútľavou vŕbou som pre ňu práve ja. Verím, že zostaneme aj naďalej dobrými kamarátkami a so srdca jej prajem, aby jej život pripravil ešte veľa šťastných a bezstarostných dní... Neobyčajne obyčajná Vlasta si to určite zaslúži!“

*List napísala Lucia Stahoňová, v šk. roku 2012/2013 žiačka 9.triedy, skutok vykonala Vlasta Jendroľová, v šk. roku 2012/2013 žiačka 9.triedy, ZŠ s MŠ Klin 122*

***Pomoc v rodine/ list D***

„Mala som toho najlepšieho ocka na svete, ale prišla choroba a všetko prevrátila. No nezmenila môj vzťah k ockovi, práve naopak, chcela som mu dať ešte viac lásky ako predtým. Snažila som sa mu pomôcť ako som len vedela. Nevadilo mi, že ho choroba menila. Každý deň, keď som prišla zo školy, som mu rozprávala, čo sme v nej robili, ako som sa mala, aké známky som dostala a čo ma ešte v ten deň čakalo. Keď niečo potreboval, podala som mu to, keď chcel pozerať televíziu, pozerali sme ju spolu, alebo som mu čítala z jeho obľúbenej knihy o prírode. Aj keď som bola veľmi smutná, snažila som sa to nedať najavo, aby sa cítil spokojne. Nakoniec sa ockovi nepodarilo zvíťaziť nad chorobou, ale maminka mi vraví, že som mu bola veľkou oporou a verím, že sa na nás s láskou pozerá. Neviem, či je to detský čin roka, ale viem, že pre neho to veľa znamenalo.“

*List napísala Soňa Kmeťová, v šk. roku 2012/2013 žiačka 5. triedy, ZŠ Jahodnícka 1, Martin*

***Pomoc v rodine/ list E***

„...Píšem Vám o mojej dcére Viktórii, ktorej čin s veľkým Č sa začal v deň, keď moju sestru Mirku hospitalizovali s vážnou diagnózou „ kliešťová encefalitída“. Vtedy mala Viktorka 13 rokov. Sestrina choroba mala taký rýchly spád, že zostala pripútaná na lôžko neschopná sa o seba postarať. Ja som v tom čase pracovala a nemohla som s ňou byť 24 hodín denne. No moja Viktorka s ňou zostala sama a vlastne obetovala celé dva mesiace prázdnin. Dobrovoľne vymenila celé prázdniny, kamarátky, vodu, slnko a oddych za starostlivosť o moju sestru a zároveň svoju krstnú mamu, ktorú bolo treba dennodenne umyť, nachovať, masírovať a absolvovať s ňou každodenný rituál, ktorý musí každý absolvovať sám. V jej prípade pri nechodiacej podložiť misu na toaletu. V noci bolo treba k nej vstávať a meniť polohy ležania. Veľa nocí bolo bez spánku, keďže sestra mala bolesti a nevedela si rady. Viktorka pri nej stála a obetavo pomáhala. Vždy počas môjho voľna aj dovolenky som bola pri nej, ale Viktorka odmietla možnosť ísť domov a oddýchnuť si so slovami : „Ja od krstnej neodídem, ja ju samú nenechám.“ Za toto všetko jej chcem vzdať hold a úctu za to, čo dokázalo vtedy ešte 13 ročné dievča. Viktorka veľmi pomáha aj mne v domácnosti. A stále, každý víkend trávi pri svojej krstnej, kde varí, upratuje a všemožne pomáha. Som jej mama a som na ňu nesmierne hrdá! „

*List napísala Jaroslava Kováčiková, matka, skutok vykonala Viktória Tóthová, v šk. roku 2012/2013, žiačka 8. triedy* , ZŠ Jánošovka, Školská 511/2 Čierny Balog

|  |
| --- |
| **III. KATEGÓRIA : POMOC ROVESNÍKOM** |

***Pomoc rovesníkom/ list A***

„ ... V triede máme spolužiaka Lukáša, ktorý je zdravotne znevýhodnený. Je silne krátkozraký a vidí veľmi málo, iba to, čo má priamo pred sebou. A je farboslepý. Nedovidí na tabuľu aj keď sedí v prvej lavici vedľa Martina. A tu sa preukazuje pomoc spolužiakovi. Martin mu tlmočí všetko, čo sa deje na tabuli. Vysvetľuje mu, diktuje poznámky, alebo mu ich napíše, keď Lukáš nestíha. To sa deje nie rok, dva roky ale celých deväť rokov je Martin oporou a najlepším kamarátom Lukáša. Pomáha mu narysovať grafy z matematiky, na výtvarnej výchove mu radí ako použiť správne farby, pretože ich Lukáš nevie rozoznať. Lukáš je Martinovi veľmi vďačný za pomoc. Veď aj on musí stíhať písať svoje poznámky a riešiť svoje problémy. Veľakrát ani o tom nevieme. Martin Lukášovi všetko šikovne pošepká, hoci niekedy sa mu aj ujde napomenutie od pani učiteľky, ktorá si myslí, že vyrušujú. Martin pomáha Lukášovi nielen v škole ale aj mimo vyučovania. Denne trpezlivo počká na Lukášovu mamu, pokiaľ ho nepríde vyzdvihnúť. Je to pekné, keď si ľudia vedia a chcú pomáhať. A Martin to všetko robí automaticky a z vlastnej vôle. Nič za to nepožaduje a svoje konanie považuje za normálne. Konečne sme si to všimli! Patrí mu za to veľký rešpekt od nás všetkých, ktorí sme svedkami jeho činov. Je to chlapec s veľkým srdcom. “

*List napísal kolektív žiakov s triednou učiteľkou Mgr. M. Krhútovou, skutok vykonal Martin Zubatý, v šk. roku 2012/2013 žiaci 9. triedy, ZŠ s MŠ Školská 5, Jacovce*

***Pomoc rovesníkom/ list B***

„Pamätám si Lea v 1.triede... V lavici s Julkou. Chcel sedieť iba s ňou a Julka iba s ním. Prečo? Lebo Lea bol do Julky zamilovaný ( Julka do Lea tiež) už od škôlky. Ja som sa s ním rozprávala v jedálni na obede, keď nás pani vychovávateľka rozsadila chlapec – dievča. Vtedy sme spolu maskovali nezjedené fliačky s kapustou na tanieri tak, aby vyzerali, že sme ich zjedli veľa a mohli tak taniere rýchlo odniesť. Tiež si pamätám, ako nás, dievčatá naháňal Leo s chlapcami v družine na školskom dvore. Nám dievčatám, to akože vadilo. Zábava s Leom trvala 2 mesiace. Potom už do školy prestal chodiť. My sme si mysleli, že je nachladnutý a že sa k nám po pár dňoch vráti. Neprišiel dlho. Pani učiteľka nám povedala, že Leo je vážne chorý. Vrátil sa ku nám až na konci 1. ročníka na jeden jediný deň a my všetci sme sa na neho veľmi, veľmi tešili. Celý prvý ročník sme sa mu starali o skrinku, odkladali mu do nej sladkosti z narodeninových osláv. Tiež sme mu kreslili obrázky a posielali do nemocnice s pani učiteľkou. V druhom ročníku sa k nám nevrátil. Stále bol v nemocnici a pani učiteľka povedala, že potrebuje veľmi drahé lieky na vyliečenie. Chceli sme mu všetci pomôcť. S malou krabičkou sme chodili po triedach a zbierali peniažky na Leove lieky. Prvé peniažky v krabičke boli od nás, boli to naše úspory. Dávid doniesol 2 eurá od zúbkovej víly. Pani učiteľka nám vo všetkom pomáhala. Aj Leo myslel na nás. Vyrobil pre nás náramky a pre pani učiteľku šatku. Čakali sme na každú správu od Lea...Raz nám pani učiteľka povedala, že nás všetkých Leo pozdravuje a nechce, aby sme za ním plakali. Najprv som nepochopila, myslela som, že príde neskôr. Veď Leo príde za nami trochu neskôr? Mamka mi to potom vysvetlila, že Leo už nepríde, aj keď tu má svoju skrinku a v nej naše výkresy. “

Pani učiteľka píše : „...Veľmi sme dúfali, že všetky vyzbierané peniaze ( aj od zúbkovej víly) mu pomôžu. Mal z toho obrovskú radosť. Leov zdravotný stav sa ale začal zo dňa na deň zhoršovať a on to cítil a vedel, že je koniec. Julke, svojej prvej láske, poslal po svojom bratovi bábiku a prial si, aby po jeho smrti dostali deti jeho hračky, či bicykel. Veľmi si prial, aby sme za ním neplakali, že nás bude ochraňovať. Vyzbieranie peňazí pre Lea bol úžasný čin detí z 2.C, ktoré všemožne chceli pomôcť svojmu spolužiakovi, aby sa vyliečil a vrátil sa k nim...no nakoniec to dopadlo všetko inak.“

*List napísala Mgr. Eva Kotayová , pedagóg, Zuzka Balžanková, v šk. roku 2012/2013 žiačka 2. triedy, skutok vykonal kolektív detí, v šk. roku 2012/2013 žiaci 2.triedy, ZŠ Staničná 13, Košice*

***Pomoc rovesníkom/ list C***

„ K požiaru bytu na ôsmom poschodí došlo vo štvrtok, krátko po 8.hodine...Takýchto správ si môžeme prečítať každý deň aj niekoľko. Bežne tomu nevenujeme veľkú pozornosť, vnímame to ako bežnú informáciu. Ale táto bola iná. Aspoň pre mňa. Táto správa sa týkala môjho spolužiaka Erika. V ten deň jemu a celej jeho rodine zhorel byt. Zhoreli im všetky osobné veci : oblečenie, hračky, posteľ, zariadenie v byte, úplne všetko, čo mali. Všetko, čo my považujeme za samozrejmé, oni v okamihu stratili. Ale aj v tej chvíli mohli stratiť oveľa viac, mohli stratiť vlastné životy, našťastie sa im nič nestalo. Stáli pred svojim domom a pozerali, ako im všetko mizne pred očami. No ja si myslím, že ich v tej chvíli zaujímalo to, či sú všetci živí a zdraví. Všade bola voda, oheň, tma, krik a hukot hasičských áut. Neskôr všetko utíchlo a každý sa vrátil domov. Len oni nie. Nemali kam. V tej chvíli si uvedomili, že stratili úplne všetko. Nie len hmotné veci, ale aj veci ku ktorým mali citový vzťah : fotky, rybičky, obľúbené miesto na gauči... Stratili domov, veci na oblečenie, jedlo, no domov im už nikto nevráti. Táto skutočnosť sa istým spôsobom dotkla aj nás, Erikových spolužiakov. Keďže sa s Erikom denne stretávame, zabávame, opisujeme pri písomkách, ale aj smútime pri zlých známkach. Sme jeho kamaráti a rozhodli sme sa mu pomôcť. V triede sme pre Erika a jeho rodinu usporiadali finančnú zbierku, do ktorej sme sa nezapojili len my žiaci, ale aj učitelia. Vyzbierané peniaze im určite pomohli. No rany, ktoré táto udalosť spôsobila, vylieči len čas. Sme Erikovi kamaráti a sme pripravení mu pomôcť kedykoľvek to bude potrebovať.“

*List napísal Michal Pavlis, v šk. roku 2012/2013 žiak 7.triedy, skutok vykonal kolektív detí, v šk. roku 2012/2013 žiaci 7.triedy, ZŠ Belehradská 21, Košice*

***Pomoc rovesníkom/ list D***

„Chodím do 1.A triedy. Chcem Vám napísať o tom, ako žiaci našej triedy pomáhajú spolužiakovi. Narodil sa s postihnutím, nemá vyvinutú pravú ruku. Musel sa naučiť písať ľavou, čo bolo pre neho ťažké. Počas vyučovania mu pomáha asistentka, ale v družine je bez nej a preto potrebuje našu pomoc. Takisto vtedy, keď mu jeho asistentka nepomáha, lebo je chorá. Vtedy mu pomáhame prezliecť sa do úboru na telesnú výchovu a pri prezúvaní. Pomáhame mu s obliekaním po použití WC, pripravovať učebnice a zošity, ukladať ceruzky a farbičky do peračníka. Ja som mu pomáhala na matematike a pri písaní. Spolužiaci mu vysvetľujú slová, ktorým nerozumie. Podávajú mu hračky zo skrine a hrajú sa s ním. K vláčiku mu postavili aj koľajnice. Vždy sa poteší, keď sa má s kým hrať a keď je v triede veselo.“

*List napísala Martina Blahová v šk. roku 2012/2013 žiačka 1.triedy, skutok vykonal kolektív detí, v šk. roku 2012/2013 žiaci 1.triedy, ZŠ A. Kmeťa, M.R. Štefánika 34, Levice*

***Pomoc rovesníkom/ list E*** „Naša spolužiačka bola obyčajné dievča. Všetko sa však zmenilo, keď sme po prázdninách nastúpili do 4.triedy. Keď sme sa dozvedeli, že má cukrovku prvého stupňa, boli sme v nepríjemnom šoku. Od toho dňa sme jej pomáhali a všetko spolu s ňou prežívali. Každý deň sme čakali a zvedavo sledovali kedy si bude merať cukor, kedy jej prídu rodičia pichnúť inzulín. Vtedy sme sa všetci zišli okolo jej lavice a dúfali, že sa na jej prístroji objaví dobré číslo. Niekedy nám bolo smutno aj preto, že sa nemohla zúčastniť výletu a iných zaujímavých akcií. A tak sme jej o nich len rozprávali. Existuje však pumpa pre diabetikov, ale tá je pomerne drahá. Preto sme sa rozhodli, že urobíme v škole zbierku pre našu spolužiačku, aby jej mohli nastaviť pumpu a tým aspoň trochu uľahčili jej každodenný boj s cukrovkou. Tá sa aj podarila. Vyzbierala sa celkom slušná suma a chýbajúcu čiastku doplnil štedrý sponzor. Vďaka. To nás teší, ale my jej chceme aj naďalej pomáhať. Budeme jej držať palce, aby bola silnejšia ako táto choroba.“

*List napísala Barbora Bušniaková, v šk. roku 2012/2013 žiačka 4. triedy, skutok vykonal kolektív detí, v školskom roku 2012/2013 žiaci 4.triedy, ZŠ Školská 14, Levice*

|  |
| --- |
| **IV. KATEGÓRIA : POMOC ĽUĎOM** |

***Pomoc ľudom/ list A*** „V našom paneláku žije veľmi veľa starších ľudí, ktorí potrebujú občas pomôcť s opravami a zapojením elektrických spotrebičov a zásuviek. Od šiestich rokov má baví elektrotechnika, je to môj koníček. Najprv som začal robiť opravy u nás doma. Raz u nás zazvonil sused, ktorý sa ma opýtal, či by som mu nepomohol opraviť luster, digestor a vymeniť zásuvky. Všetko som mu opravil. Sused bol rád, že nemusel volať opravárov. Od vtedy robím zadarmo elektrické opravy všetkým susedom a susedkám v našom paneláku. Vedia, že sa na mňa môžu obrátiť, keď potrebujú niečo opraviť. Mám aj internetovú stránku, aby som mohol pomôcť viacerým starším ľuďom, lebo rád pomáham.“

*List napísal a skutok vykonal Róbert Gajdoš, v šk. roku 2012/2013 žiak 5. triedy,*

*ZŠ s MŠ Ul. M.R. Štefánika 1, Vrútky*

***Pomoc ľudom/ list B***

„ Mám kamaráta, ktorý sa volá Ľuboš. Je ťažko chorý. Ľuboš nemôže chodiť, iba leží v posteli. Je dospelý a býva so svojou mamou. Často je v izbe sám a cíti sa osamelý a smutný. Preto ho chodím navštevovať. Rozprávam mu, čo som v škole robila, aké známky som dostala. Ľuboš sa ma pýta aké knihy rada čítam, aké hry sa hrávam s kamarátkami. Spolu sa rozprávame a smejeme. Keď odchádzam, vidím že má dobrú náladu a je veselý. A nabudúce ho prídem znovu navštíviť.“

*List napísala a skutok vykonala Klaudia Čechová, v šk. roku 2012/2013 žiačka 2.triedy, ZŠ Bieloruská 1, Bratislava*

***Pomoc ľudom/ list C***

„Dve triedy šiesteho ročníka sa vybrali na výlet do Rakúska. Cieľom výpravy bol zámok Schloss Hof a  mestečko Hainburg an der Donau. I keď počasie neprialo našej poznávacej výprave, užívali sme si výlet plnými dúškami. Vychutnávali sme si atmosféru zámku, obdivovali miesta, kde sa snúbi minulosť s prítomnosťou. Plní duchovných zážitkov sme odchádzali občerstviť sa. Ideálnym miestom bol nákupný areál v Hainburgu. Deti sa rozišli do obchodov. Najedení sme mohli pokračovať. Čakala nás cesta domov. Až o pár dní som sa dozvedela, že náš žiak Michal v supermarkete Billa našiel na zemi bankovku – 50 EUR. I keď nevedel veľmi dobre komunikovať po nemecky, pristúpil k pokladni a snažil sa predavačke vysvetliť, že tieto peniaze našiel v obchode a chce ich vrátiť. Komunikácia sa najprv nedarila, no k pokladni pristúpila pani zo Slovenska a pýtala sa Miška, aký má problém. Keď jej všetko vysvetlil, pani pretlmočila požiadavku pokladníčke a Miško peniaze odovzdal. Svoj zážitok z nakupovania povedal aj svojej triednej učiteľke, ktorá ho pochválila za jeho správanie. Myslím, že stojí za to vyzdvihnúť správanie takéhoto žiaka. Činiť dobré skutky a rozprávať o nich svojim kamarátom, spolužiakom, učiteľom, verejnosti je potrebné. Tak ako konať a šíriť dobro medzi ľuďmi. A zaujala ma na ňom ešte jedna obdivuhodná vlastnosť – skromnosť. Kým chodil do školy, ani sa sám nepochváli aký je čestný. I to je vlastnosť hodná obdivu.“

*List napísala Mgr. Jarmila Franková, pedagóg, skutok vykonal Michal Hlavenka,*

*v šk. roku 2012/2013 žiak 6. triedy, ZŠ Mateja Bela, Kláštorná 995/4, Šamorín*

***Pomoc ľudom/ list D***

„Som učiteľka ZŠ v Trnovci nad Váhom a chcem Vám napísať o tom, aký veľký čin robí Simonka – žiačka 9.triedy. Počas školskej dochádzky patrí medzi najlepších žiakov školy, reprezentuje školu a popri svojich školských povinnostiach sa stará a pomáha Dominike, ktorá nie je jej sestra, ani blízka rodina. Dominika je žiačka z mojej triedy, ktorú spolu so štyrmi súrodencami opustila matka, keď ju najviac potrebovali. Starostlivosť o päť maloletých detí ostáva na jej otcovi, čo je aj pri najlepšej vôli veľmi náročné. Vlani nastúpila Dominika do prvej triedy. Celý rok sa Simonka starala a pomáhala jej zvládať náročné školské povinnosti. Ráno ju vodievala pripravenú do školy, počas veľkej prestávky prišla Dominiku pozrieť a potešiť. Pre mňa, ako učiteľku, to bolo veľa potešenia, pričom som nevedela, že ju ešte po vyučovaní vyzdvihne z družiny a potom k Simonke domov, kde ju pripravila na budúci deň – čítali, písali, počítali denno-denne, ako je to potrebné u malých školáčikov. Dominika bola super prváčkou a dnes aj druháčkou a to vďaka Simonke a jej pomoci. Simonka, keď odprevádza Dominiku domov, často ešte rada pomôže Dominikinej staršej sestre s nákupmi a domácimi prácami. Zastupujú mamu, ktorá s deťmi vôbec nie je v kontakte a nezaujíma sa o svojich päť ratolestí. Simonkin detský čin je príkladom obetavosti a ochoty detí, ktoré pomáhajú nezištne bez nároku na odmenu. Ďakujeme Ti Simonka!“

*List napísala Mgr. Mária Marčeková, pedagóg, skutok vykonala Simona Ešeková, v šk. roku 2012/2013 žiačka 9.triedy, ZŠ s MŠ Školská 302, Trnovec nad Váhom*

***Pomoc ľudom/ list E***

„Už niekoľko dní sme boli vyplašení správami z Česka a potom aj z nášho Dunaja. Doma aj v škole boli témy: „ Nevytopí nás? „Chodili sme sa pozerať na stále vyššiu hladinu rieky. A v našom meste sa vlieva Váh do Dunaja a my máme bývanie neďaleko Dunaja. Tak nám nebolo všetko jedno. V piatok som sa vrátil zo školy a okolo piatej počujem . „ Šave aven žutinen! Šave aven žutinen!“ Čože? Poďte pomáhať! Stál som s kamarátmi, ale nezaváhali sme ani sekundu. Išli sme. My Rómovia prežívame všetko búrlivo – najprv koniec sveta, veď viete, že už mal byť, už sme sa aj všetci chystali a teraz toto. V takýchto situáciách sme akční. Utvorili sme dlhý pás a podávali si vrecia s pieskom – nakladali ich na autá. Cigáň, necigáň všetci sme robili. „Biris – vládzeš?“, pýtam sa toho vedľa mňa. „Jo – áno“ O jedenástej večer doma som bol, povedali by Slováci, ako „cepami domlátený“. Na druhý deň sa všetko zopakovalo. Teraz sme však piesok do vriec nahadzovali lopatami. Chalan biely vedľa mňa naťahoval lopatu o sto dvesto, ale rúčky tenké, telo dengľavé, tak som robil aj za neho. Piesok šup do vreca predo mnou i pred ním. Niekto zakričal . „ Bieli, čierni, fialoví, robme, lebo nás vytopí ako myši!“ A veru sme robili do piatej. Postarané bolo o nás, dobre sme sa najedli, ja aj moji kamaráti. A že cigáni nevedia pracovať! Veď aj vďaka nám a vreciam s pieskom voda nepretiekla. Teraz je už všetko zažehnané, voda je tam, kde má byť, je 32 stupňov a my máme dobré spomienky na robotu a pomoc. A viete čo nám povedali? Na to nikdy nezabudnem : „ Laše san!“ – ste šikovní.“

Z listu pani riaditeľky : „ Zdvíham telefón, do ktorého mi sociálna pracovníčka pre rómsku komunitu hovorí: „ Pochváľte, prosím svojich žiakov“, nasleduje vymenovanie troch žiakov, „ že obetavo pomáhali plniť vrecia pieskom a tak zabránili pretrhnutiu hrádze na Váhu pri Kameničnej.“ Neverím vlastným ušiam a chcem aby mi svoju požiadavku zopakovala, veď sa mi ešte nestalo, aby zo sociálneho oddelenia chcel niekto našich rómskych chlapcov pochváliť... Keď hrozilo pretrhnutie hrádze, tak v televízii aj v miestnom rozhlase hľadali dobrovoľníkov na plnenie vriec pieskom. Naši žiaci sa ihneď obetavo zapojili a možno svojim činom zachránili i ľudské životy.“

*List napísala Mgr. Oľga Tóth Kuruczová, riaditeľka školy, list napísal a skutok vykonal Dávid Rafael, v šk. roku 2012/2013 žiak 7.triedy,skutok vykonali Mikuláš Lakatoš, v šk. roku 2012/2013 žiak 9.triedy,Erik Lakatoš, v šk. roku 2012/2013 žiak 8.triedy,Spojená škola – Špeciálna základná škola, Hradná 7, Komárno*

|  |
| --- |
| V.KATEGÓRIA : POMOC V PRÍRODE |

***Pomoc prírode/ list A***

„Píšem vám ako učiteľka a zároveň suseda, v mene úžasnej piatačky Rút. Môžem byť na ňu právom pyšná spolu s jej rodičmi, pretože to nebol jej prvý dobrý skutok ako pomôcť prírode. Robí „malé“ a pritom veľké veci, pretože veľmi pomáha prírode. V škole navštevuje krúžok Malý prírodovedec, kde sa aktívne spolu so spolužiakmi učia nielen o prírode, ale aj o jej ochrane. Pre niektorých ľudí malé opustené zvieratko, odpad v prírode, či netriedenie odpadu neznamená nič. No pre Rút ochrana prírody znamená veľa. V jeden jesenný sychravý večer sa Rutkina mama vracala z práce domov, keď začula oproti ich domu kňučanie. Doma to povedala Rút. Tá neváhala, rýchlo zobrala košík ktorý bol pri krbe a spolu s mamkou sa išli pozrieť na miesto, odkiaľ sa ozývalo kňučanie. Pomohli si baterkou, pretože už bola tma. V priekope sa túlili štyri maličké šteniatka. Už ani nevládali kňučať od zimy a hladu. Je zaujímavé, že po tejto uličke prejde denne veľa ľudí, no nikto sa nad tým nepozastavil. Rút pozrela na mamku, mamka na ňu a bolo rozhodnuté. Šteniatka si zobrali k sebe. Starala sa o ne vzorne, no bohužiaľ s jedno nepodarilo zachrániť. Na jar dali dve šteniatka s ťažkým srdcom ujovi do susednej dediny, ktorý si ich nevie vynachváliť. A tak Riki ostal sám. Bolo mu smutno, no keď Rút hrá s kamarátkami vybíjanú, veselo pri nich poskakuje. Je úžasné od ľudí počuť, akú máme skvelú žiačku a ja aj susedu. Ako sa stará o zvieratká, ako chráni prírodu.“

*List napísala Mgr. Jana Bartová, pedagóg, skutok vykonala Rút Marcinčáková,*

*v šk. roku 2012/2013 žiačka 6.triedy, ZŠ s MŠ Palín 104*

***Pomoc prírode/ list B***

„Bol sychravý októbrový deň, no predsa niečím výnimočný. Zavolala som kamarátke Miške a išli sme sa von. Túlali sme sa po uliciach a zrazu bolo počuť tiché mňaukanie odkiaľsi zdola. Cez mreže kanála sme na odpadkoch videli ležať asi päť malých mačiatok. Neváhali sme ani chvíľu a rozhodli sme sa vyslobodiť ich. Poklop kanála bol hrozne ťažký, ale nakoniec sme ho zodvihli. Vedeli sme, že päť mačiat naraz nezoberieme. Poklop sme vrátili späť a utekali k nám domov zobrať si košík. Vrátili sme sa späť, mačiatka nám utekali. Dali sme ich do košíka, no aby sme ich pochytali, museli sme vliezť do kanála. Naše mamy by nám nedovolili nechať si ich a tak sme ich cez noc museli nechať vonku. Urobili sme im pelech v krabici s kožušinou, nakŕmili ich a dali im čistú vodu na pitie. Na ďalší deň ráno som sa hneď išla pozrieť na mačiatka. Jedno chýbalo. Celý deň sme sa s nimi hrali. Bolo nám ľúto, že sme to jedno nenašli. V ten deň nám jedna pani zlostne povedala: „ Odpracte tie mačky, tu určite nebudú!“ Dosť nás to zarazilo, ale vlastne mala pravdu. Nemali sme na výber a povedali sme, že toto bude ich posledná noc vonku a tak sa aj stalo. O deň neskôr som išla za kamarátkou, či by ich nechcela. No mama jej to nedovolila. Tak som išla s rodičmi do Rovinky, kde sme ich ponúkli našim známym. Popoludní som išla s Miškou von a povedala jej, že mačiatka majú nový domov. Ale to, čo sme uvideli na ceste bolo veľmi smutné. Piate mača ležalo na zemi celé od krvi. Boli sme veľmi rady, že sme pomohli nájsť domov aspoň štyrom mačiatkom z kanála. Z času na čas ideme za našimi známymi a pohráme sa s mačiatkami. Vždy sa nám vybavia spomienky na tieto dni a snažíme sa ne spomínať v dobrom.“

*List napísala a skutok vykonala Barbora Švaňová, v šk. roku 2012/2013 žiačka 7.triedy s kamarátkou , ZŠ Podzáhradná 51, Bratislava*

***Pomoc prírode/ list C***

„ V zime, keď bol ešte tuhý mráz, tak som sa sem – tam pozeral z okna a pozoroval srnky. Tiež mi napadlo, aké ťažké musí byť nájsť potravu v zamrznutej zemi. Preto som sa rozhodol, že im pomôžem. Keď sme boli u dedka, opýtal som sa ho, či nemá nejaké seno alebo suchú trávu a on mi vraví: „ Šak tam u babky v Opatovej máme plný poval.“ S otcom sme teda šli po to seno, dali ho do vriec a odviezli do Prílesa, kde bývam. Ešte v lete pred rokom som sa len tak motal po poli a uvidel som pod jedným kríkom železný, hrdzavý ale pevný krmelec. Asi ho tam niekedy dávno nejaký poľovník doniesol. Tak mi napadlo, že by som ho mohol presunúť bližšie k nášmu domu, aby som mohol tie srnky pozorovať. Potom som tam zaniesol seno a tiež mi napadlo, že tam v šope máme sušenú kukuricu, tak som ju vylámal do krmelca, aby sa aj vtáky mohli najesť. Raz k nám prišla sestrina spolužiačka s otcom, ktorý je poľovník, preto som sa ho spýtal, či by mi niekde nemohol zohnať soľ na lízanie pre srnky. A on mi o dva týždne tú soľ zohnal. Keď som sa na to pozrel, vyzeralo to ako kvádre, z ktorých je postavený náš dom, ale dúfam, že to srnkám nebude vadiť. Potom som to zaniesol ku krmelcu a pozoroval pri tom zajace. Myslím si, že som týmto činom pomohol srnkám k prežitiu studenej zimy.“

*List napísal a skutok vykonal Jakub Svrbík, v šk. roku 2012/2013 žiak 7 triedy,*

*ZŠ J. Braneckého 130/15, Trenčianska Teplá*

***Pomoc prírode/ list D***

„ Volám sa Eva a som žiačka 5.triedy. Skoro každý o mne vie, že milujem žaby, lenže časom sa to zmenilo a teraz sa žiab hrozne bojím. Pripisujem to tomu faktu, že pred naším domom je ich najviac z celej dediny, ale nie živé – všetky sú zrazené! Veľmi sa mi to hnusí a preto mám k žabám taký zlý vzťah. Tento príbeh sa stal u nás v parku. Jeden zlý chlapec, ktorý sa žiab nebojí tak ako ja, si vymyslel veľmi nepeknú hru na krátenie si dlhých chvíľ. Vykopal hlbokú jamu, mne sa zdala aspoň meter široká aj hlboká a celú ju zaplnil žabami, ktoré zlomyseľne pre tento zámer nachytal. Spolu s mojou kamarátkou mi ich bolo veľmi ľúto, preto sme sa rozhodli, že ich vyslobodíme. Museli sme prekonať svoj strach a odpor k tým stvoreniam a niečo vymyslieť. Schovali sme sa za najbližší krík a zvolili metódu pozorovania. Dlho sme čakali, kým odíde preč. Bola to snáď večnosť, čo odišiel, ale predsa len sa vytratil a my sme sa odhodlali zakročiť. Keď som uvidela v jame tie ropuchy, veľmi sa mi to hnusilo, ale keď som si pomyslela, že tam zahynú, strach zo mňa opadol a či to bola veľká a či malá žaba, všetky sme jednu po druhej povyhadzovali až kým nebola jama prázdna. Viem, že môj skutok nie je veľkým činom, ale pomôcť m napriek veľkému strachu bolo to jediné, čo nám ostávalo. Som rada, že tam pri mne bola moja kamarátka, lebo bez nej by som sa na to možno ani neodhodlala.“

*List napísala a skutok vykonala Eva Kristínová, v šk. roku 2012/2013 žiačka 5. triedy, skutok vykonala Nikoleta Klimentová, v šk. roku 2012/2013 žiačka 4.triedy, ZŠ s MŠ Osloboditeľov 30,Žemberovce*

***Pomoc prírode/ list E***„Sme žiaci základnej školy v Bardejove – Dlhej Lúke. Na podnet nášho pána učiteľa Mariána Jurčišina - Kukľu, sme sa rozhodli zapojiť sa do projektu Detský čin roka. Rozhodli sme sa, že pomôžeme prírode v našom okolí. V blízkosti nášho potoka – Kamenca, sme vysadili stromy na voľnom priestranstve po obidvoch stranách toku. Ruku k spoločnému dielu priložili žiaci z týchto tried : 9.ročník – 11 žiakov, 7. ročník – 1 žiak, 6. ročník – 2 žiaci, 5. ročník – 3 žiaci. Časť žiakov sa podieľala na zbere sadeníc z vyhradeného miesta v lese. Pri tom sme sa opierali o pomoc lesníkov. Sadenice sme nazbierali v rámci turistického krúžku spolu s naším pánom učiteľom. Bolo potrebné ich pripraviť na sadenie na inom mieste. Keď už boli stromčeky pripravené, nachystali sme si pomôcky pre lepšie sadenie. Po týchto prípravných prácach, sme mohli konečne začať sadiť. Chlapci vykopali jamy, dievčatá sadili a polievali. K stromčekom sme potom osadili palce, na ktoré sme potom uviazali stužky a nasprejovali, aby ich videli ľudia, čo chodia kosiť. Poslednou fázou nášho sadenia je polievanie a čistenie okolia. Urobili sme si rozpisy služieb. Každý jeden z nás mal službu pri stromčekoch, ktoré sme pravidelne čistili od buriny a pravidelne polievali. Nakoľko nám ide hlavne o pomoc prírode a skrášlenie nášho okolia, rozhodli sme sa, že v danom projekte budeme pokračovať aj v ďalších školských rokoch a to aj nezávisle od tohto projektu. Tie stromčeky, ktoré sa neujmú, nahradíme novými a budeme sa o ne starať. Naším cieľom j postupne osadiť všetky prázdne miesta po oboch stranách nášho potoka...“

*Skutok napísali a vykonali žiaci Cirkevnej základnej školy, Majer 5, Bardejov – Dlhá lúka*

|  |
| --- |
| **VI. KATEGÓRIA : DOBRÝ NÁPAD** |

***Dobrý nápad/ list A***

„Detský čin, ktorý chcem opísať má svoj začiatok v roku 2012. Som matkou 20 – ročného autistu Martina, ktorý už tretí rok spolu s kamarátmi žije a pracuje v komunitnom centre Drahuškovo. Mladí ľudia s rôznym postihnutím tu, okrem iného, pracujú vo svojich dielňach a pod dohľadom vyrábajú drobné dekoračné predmety. Ako milujúca matka sa snažím pomáhať a v apríli minulého roku som poprosila svoje bývalé kolegyne zo základnej školy na Mariánskej ulici v Prievidzi, aby si kúpili nejaké výrobky z Drahuškova. Pani učiteľke Mgr. Lenku Krajčíkovú, triednu piatakov, napadlo, že svojím žiakom vysvetlí situáciu a ponúkne im výrobky, ktoré by mohli darovať mamám ku Dňu matiek. Deti zareagovali veľmi pozitívne a zisk nielen od žiakov tejto triedy, ale i tretiakov a tiež pedagógov putoval do Drahuškova. V januári 2013, ma pani učiteľka Krajčíková oslovila, že sa žiaci pýtali, či si budú môcť kúpiť darčeky pre svoje mamy. Keďže medzitým v Drahuškove otvorili keramickú dielňu, napadlo mi, že by si deti zo základnej školy mohli sami vyrobiť darček z keramiky. V Drahuškove som dostala súhlas a tiež potrebné množstvo hliny. Spolu so žiakmi, triednou pani učiteľkou a pani učiteľkou Mgr. V. Hegedusovou, ktorá vyučuje predmet „projektové vyučovanie“, sme sa dohodli, že žiaci si pod mojím vedením vymodelujú anjelov, ako symbol viery, dobra a ochrany. Ja týchto anjelov vezmem do Drahuškova, tam ich vypália, autisti ich naglazujú podľa svojich schopností a predstáv a po druhom vypálení ich priveziem žiakom naspäť tak, aby si ich mohli kúpiť a darovať mamám ku Dňu matiek. Žiaci si anjelikov kúpia a zisk použijú v Drahuškove na zakúpenie ďalšej hliny a iných pomôcok na arteterapiu. Tak sa aj stalo... Žiaci pri modelovaní dobre spolupracovali a boli plní očakávania, aké farby autisti použijú. Vysvetlila som im, že im musíme nechať určitú voľnosť, dôverovať ich fantázii a schopnostiam. S autistami v Drahuškove pracujú skvelí asistenti, ktorí nemalou mierou prispeli k tomu, že sa anjelici dostali späť k žiakom a následne k ich mamám. Myslím si, že žiaci majú nové zážitky, mohli precítiť pocit radosti pri modelovaní, ale aj pri uvedomení si, že kúpou keramiky pomohli Drahuškovu aj finančne, pomohli mladým ľuďom, ktorí si svoj osud nevybrali dobrovoľne, že dobro a solidarita sa nám v živote vráti... Verím, že naša spolupráca bude v budúcnosti pokračovať a spolu s triednou učiteľkou, bez ktorej by sa skutok nerealizoval, ešte niečo vymyslíme. Ako matka postihnutého syna deťom veľmi ďakujem.“

*List napísala Eva Michalíková, učiteľka na dôchodku, matka Martina, skutok vykonal kolektív detí, v šk. roku 2012/2013 žiaci 6. triedy, ZŠ Mariánska 554/19, Prievidza*

***Dobrý nápad/ list B***

„Vitajte na mojej stránke [www.deti-detom.sk](http://www.deti-detom.sk). Volám sa Dominika a som žiačkou 7.A triedy. Rada pomáham, preto v rámci projektu APROGEN, ktorý navštevujem, som sa rozhodla, že témou mojej ročníkovej práce bude pomoc chorým detičkám. Tak vznikla táto stránka, na ktorej si môžete kúpiť moje vlastnoručne vyrobené výrobky. Všetky peniažky, ktoré takto získam, budú putovať detičkám na Onkologickom oddelení DFN v Banskej Bystrici pod záštitou združenia Svetielko nádeje.“

„Toto bol „ dobrý nápad“, ktorý Dominika dostala asi pred rokom. Potom začala každodenná práca, kedy sa úžasná myšlienka začala reálne napĺňať. Dominika vyrábala drobné maličkosti – náramky, kľúčenky, náušničky... Pomocou webnode vytvorila vlastnú webovú stránku [www.deti-detom.sk](http://www.deti-detom.sk), spustila internetový obchod, naučila sa vybavovať objednávky a objednaný tovar posielať záujemcom po celom Slovensku poštou, podarilo sa jej začať dlhodobú spoluprácu so Svetielkom nádeje, dvakrát navštívila choré deti, zoznámila sa s nimi, učila ich vyrábať drobné maličkosti. Darovala im nielen vyzbierané peniažky, ale aj svoj čas, pochopenie, milý úsmev, povzbudivé slová...darovala im časť seba. My dospelí máme „dobrého anjela“ a choré deti v Banskej Bystrici majú v Dominike svojho „ detského anjela“. Vy všetci, čo čítate tieto riadky, navštívte, prosím, Dominikinu webovú stránku a pomôžte jej „ dobrý nápad“ šíriť ďalej, prípadne si zakúpte nejakú drobnosť a pomôžte chorým deťom. Aj vy sa tak stanete súčasťou Dominikinho „ dobrého nápadu“.

*List napísala Mgr. Iveta Arvajovičová, pedagóg, skutok vykonala Dominika Geregová, v šk. roku 2012/2013 žiačka 7.ročníka, ZŠ Ďumbierska 17, Banská Bystrica*

***Dobrý nápad/ list C***

„ Bolo to začiatkom marca. Sestra Saška mi oznámila, že zbierajú nepotrebné veci pre psíkov do košického útulku. Psíkov milujem a tak som začala vyrábať oznamy, kde bolo napísané : „ Máte nepotrebné veci, ktoré by pomohli psíkom v útulku? Kontaktujte nás na mailovej adrese...Psíky vám budú vďačné.“ Potom mi napadlo ešte niečo. Čo keby sme dali nejaký oznam alebo rovno článok o košickom útulku do školského časopisu Hneď som cez e-mail kontaktovala šéfredaktorku a pani učiteľku, ktoré samozrejme súhlasili. Musela som odpovedať na pár otázok a mailom poslať fotografie nás, sestier trojičiek, so psíkmi z útulku. Neskôr mi napadlo ešte niečo – so sestrami budeme chodiť po sídlisku, od bytu k bytu a pýtať sa ľudí, či nemajú niečo, čo by pomohlo útulkáčom. „ Tak dobre,“ súhlasili aj dve sestry a kamarátka. Šli sme. Dosť ma prekvapilo, že deky nám dali len dvaja Ľudia. Už to vyzeralo zúfalo, keď nám v jednom paneláku dali veľmi veľa prikrývok, starých misiek a ešte s úsmevom na perách. Boli sme radosťou bez seba. Dohodli sme sa, že veci do útulku odnesiem spoločne. Keď sme vystúpili z auta, privítal nás obrovský psík Keksík. A aby sa nepovedalo, že sme doniesli len veci, začali sme venčiť psíkov. Ja som venčila sučku menom Dalila. Psíky v útulku sú rôzne, niektoré si veľmi veľa vytrpeli... Čas ubehol veľmi rýchlo. Nakoniec sme nasadli do auta a odišli s dobrým pocitom, že sme urobili radosť psíkom, ale aj všetkým, ktorí sa o nich starajú. A boli sme boli hrdé aj na seba, že sme jeden nesmelý nápad premenili na úspešnú zbierku vecí pre útulok. O niekoľko týždňov neskôr v správach hlásili, že vykradli košický útulok. Vzali deky, granule a všetko, čo im prišlo do cesty. Vtedy som myslela na Dalilu a na to, akí hnusní a necitliví dokážu niektorí ľudia byť.“

*List napísala a skutok vykonala Tatiana Kačengová, v šk. roku 2012/2013 žiačka 7.tirdy, skutok vykonali Alexandra Kačengová, Karin Kačengová v šk. roku 2012/2013 žiačky 7.triedy, Veronika Martončíková, v šk. roku 2012/2013 žiačka 8.triedy, ZŠ Ľudovíta Fullu, Maurerova 21, Košice*

***Dobrý nápad/ list D***

„Naša škola je ako každá iná, ničím zvláštna. Jeden by povedal, že obyčajná. Ale tí, čo si to myslia, sa mýlia. Vidia len povrch a málokto sa pozrie dnu. Ja som po čase prišla na to, že každý žiak má srdce. Otvoriť naše srdcia dokázal jeden chlapec. Na prvý pohľad obyčajný, avšak pre nás výnimočný, ktorému pomáhame už niekoľko rokov a ktorý nám môže byť vzorom, chlapec plný života a elánu, napriek tomu, že je pripútaný na vozík. A zato mu môžeme len ďakovať. Ten chalan sa volá Tomáš. Aj tento rok sme sa dozvedeli, že potrebuje pomoc na zakúpenie rehabilitačnej pomôcky. Chceli sme mu pomôcť, ale nechceli sme pýtať peniaze od našich rodičov. Tie peniaze sme chceli zarobiť vlastnou prácou. Vtedy prišiel návrh na zbieranie šrotu. Nikto neváhal a všetci sa chceli zúčastniť tejto pomoci, veď to bolo len minimum toho, čo pre neho môžeme spraviť. On nám dal oveľa viac. V ten deň sme sa zišli pred školou asi tridsiati. Dostali sme inštrukcie. Mnohí vozili šrot od svojich rodín a iní sa rozbehli do mesta, kde prispelo veľa ľudí, ktorí otvorili svoje srdcia. Veď málokto dokáže pomôcť človeku, ktorého nepoznajú a nikdy ho nevideli. Všetok tento šrot sme zhromaždili pred školou, odkiaľ bol následne odvezený. Vďaka našim milým pani učiteľkám sa vyzbierala pekná čiastka peňazí. No rok plynul ďalej. Na hodinách sme sa o Tomášovi mnohokrát rozprávali a udivovalo ma, že sa všetci dokázali zapáliť a vymýšľať návrhy ako mu pomôcť. Jedného dňa prišla pani učiteľka s výborným nápadom – zberaním mobilov. Žiaci mali priniesť do školy čo najviac starých alebo už nepoužívaných mobilov. Motiváciou okrem pomoci Tomášovi, bola aj cena za najviac mobilov – nový mobil za starý. Nečakali sme takú veľkú účasť, zapojila sa celá škola. Zvládli sme vyzbierať 500 mobilov a traja najlepší dostali aj ceny – novučičký mobil. Rok opäť plynul a znova prišiel vynikajúci nápad. Rozhodli sme sa čistiť od listov záhrady jedného závodu. 40 žiakov bolo zmotivovaných a pustilo sa do práce. Po dvoch hodinách ťažkej driny sa celí spotení a udychčaní vrátili do školy. No nikto sa nesťažoval naopak, všetci boli šťastní, že mohli priložiť ruku k dielu. Všetky peniaze za tieto činnosti, boli odovzdané Tomášovi. Nám to ale nestačí. Snažíme sa aj naďalej vymýšľať nejakú pomoc na budúci rok. Veď ako som už spomínala, to je to najmenej, čo môžeme pre neho urobiť. On nás však naučil oveľa viac. Naučil nás užívať si život a vážiť si to, čo máme. On bol ten, čo otvoril aj tie najchladnejšie srdcia. Môžeme si z neho brať príklad. Ja som rada, že som mala možnosť pomôcť takémuto úžasnému chalanovi.“

*List napísala Simona Parížeková, v šk. roku 2012/2013 žiačka 8.triedy, skutok vykonali žiaci ZŠ Slnečná 168/28, Námestovo*

***Dobrý nápad/ list E*** „Bola jeseň, keď sme sa my, žiaci školského parlamentu spolu s pani učiteľkou vracali z exkurzie a rozprávali sme sa aj o tom, čo budeme ako parlament robiť, aké akcie im pripraviť. A tak nám v hlave skrsol nápad, že nie všetky deti sa majú tak dobre ako my, ktorí máme všetko, čo potrebujeme, zdravie, rodičov, hračky... Pani učiteľka nám povedala o svojej susede p. Šarossyovej, ktorá má dve postihnuté deti a to ju podnietilo k založeniu detského centra pre hendikepované deti Slniečko v Prešove. Slovo dalo slovo a podarilo sa nám vymyslieť akciu s názvom PODARUJ SVOJU HRAČKU A PODEĽ SA S ŇOU S INÝMI DEŤMI. Pomocou školského rozhlasu a príspevku na internetovej stránke našej školy sme s týmto nápadom oboznámili všetkých žiakov a rodičov. Nestačili sme sa čudovať, koľko našich spolužiakov a rodičov má dobré srdce a je ochotných priniesť do školy hračky, spoločenské hry, farbičky. Milým prekvapením bol pre nás neznámy ocko, ktorý do školy na vrátnicu priniesol 4 vrecia úplne nových hračiek. Zber mal pôvodne trvať 2 dni, ale hračiek stále pribúdalo viac a viac. Niektoré boli úplne nové a iné zas málo používané. Akcia trvala celý týždeň a oslovila aj žiakov z inej školy. Nakoľko sme nepočítali s takým obrovským množstvom hračiek, dali sme hlavy dokopy a rozhodovali, kam naše hračky poputujú. Pôvodný zámer, dať hračky len detskému centru Slniečko, sa zmenil. Po dlhom uvažovaní sme sa rozhodli podeliť ich a potešiť aj iné deti. Navštívili sme Domov sociálnych služieb na Volgogradskej ulici v Prešove a náš dar sme odovzdali hendikepovaným deťom v dennom stacionári. Druhou návštevou sme potešili rodinu Nálepovcov. Z prešovského Večerníka sme sa dozvedeli o ťažkom osude chorého otca, ktorý sám vychováva chorého syna a malú dcérku. Ich zlú finančnú situáciu sme im aspoň takýmto skutkom spríjemnili/ hračkami i finančným darom/. Tretia cesta viedla do rodiny pani Šarossyovej, kde sme jej odovzdali obrovskú hŕbu hračiek nielen pre jej deti doma, ale aj pre ostatné deti v detskom centre. Štvrtá hŕba hračiek poputovala naším malým spolužiakom do Školského klubu. S výsledkom tejto akcie sme boli nad mieru spokojní všetci zúčastnení. Nebola to naša posledná forma pomoci. Máme množstvo nápadov a chuť ich realizovať.“

*List napísali a skutok vykonali členovia školského parlamentu a žiaci ZŠ Sibírska 42, Prešov*

**Cena Sašky Fischerovej –Malý Veľký čin**

***Cena Sašky Fischerovej – Malý Veľký čin / List A*** Špeciálne poďakovanie patrí ZŠ Tbiliská 4, Bratislava, ktorej žiaci zaslali množstvo krásnych detských skutkov. Bolo veľmi ťažké vyberať a tak ako reprezentatívny skutok v nominácii sme vybrali skutok Jakuba Križana z 5.A z ktorého citujeme:

“Som veľmi smutný, keď počujem ľudí nadávať. V mojej triede veľa spolužiakov a dokonca i spolužiačok neslušne nadáva. Sme ešte deti a je to veľmi škaredé používať vulgárne slova. Som presvedčený, že ani do úst dospelých nepatria takéto vyjadrenia. Často sa zamýšľam, prečo existujú nadávky a kto ich vymyslel. Veľmi by som si želal, aby v triede spolužiaci nenadávali a aby bol svet lepší. Stretol som sa s tým - aj v našej triede, že ak niekto nenadáva je odstrkovaný a veľmi málinko detí sa s ním kamaráti. Nikdy by som nechcel nadávať, lebo sa mi to nepáči. Ak nebudem nadávať, som si vedomý, že budem odstrkovaný. Radšej budem odstrkovaný a so snahou o dobro, ako byť vulgárny a zlý.”

*List napísal Jakub Križan, v šk. roku 2012/2013 žiak 5. triedy, skutky vykonali žiaci ZŠ Tbiliská 4, Bratislava*

**Cena Sašky Fischerovej – Malý Veľký čin / List B**

“Sme žiaci piateho ročníka, niekedy sme zlí a niekedy zase dobrí. Každý deň sa snažíme robiť dobré skutky, ale nie vždy sa nám to darí. Pomáhame si navzájom, rodičom, starším ľuďom a dokonca aj prírode.“

Súčasťou listu je rozsiahly denník každodenných skutkov, vykonaných počas roka. Deti každý deň spontánne zapisovali malé dobré skutky ako umyli auto, darovali desiatu, odniesli niekomu nákup, pomohli rodičom s upratovaním…Napríklad sme sa dočítali, že 19.10.2012 deti urobili tieto dobré skutky :

„Dal som Marekovi pierko. *Paťo“*

„Pomohla som mamke skladať drevo. *Martina“*

„Pomáhala som rodičom s upratovaním. *Dominika“*

„Pomohol som umyť motorku. *Paťo“*

„Odniesol som nákup. *Marek“*

*Skutok napísal a vykonal kolektív žiakov v šk. roku 2012/2013 žiaci 5.triedy, ZŠ Slovinky 71, Spišská Nová Ves, Triedna učiteľka Adriana Parimuchová*

**Cena Sašky Fischerovej – Malý Veľký čin / List C**

Karol Babčan je chlapec, ktorý má oči i srdce otvorené a chce pomáhať, kde sa dá. Zaslal svoje dobré skutky do takmer každej kategórie doplnenej fotografiami a kresbami. S ockom pomáhal odhŕňať sneh pred domom, aby sa starí ľudia nešmykli, s mamou pripravili a darovali oblečenie a hračky deťom v núdzi. Všimol si u lekára oznam, že sa zbierajú staré okuliare pre tých, čo ich potrebujú a tak ich zaniesol pani doktorke. Nazbieral za kamaráta papier do zberu. Vyberáme skutok ktorý sám zaradil do kategórie Dobrý nápad:

“Pred nedávnom som sa zúčastnil súťaže a vyhral som knihu. A až potom som zistil, že takú už mám. Najprv som si myslel, že ju v škole vymením za inú, ale potom som sa rozhodol podarovať ju škole. Škola je mladá, má len štyri roky a v knižnici je veľa poličiek a málo kníh. S týmto skutkom budem stále súčasťou školy. Možno raz o päťdesiat si moju knižku požičia žiak a zistí, že voľakedy dávno chodil do jeho školy aj Kajko Babčan, vďaka ktorému si teraz môže knižku prečítať. A to je podľa mňa dobrý pocit.“

*Skutok napísal a vykonal Karol Babčan, v šk. roku 2012/2013 žiak 2.triedy, Súkromná ZŠ BESST, Limbová 3, Trnava*

**Cena Sašky Fischerovej – Malý Veľký čin / List D**

Špeciálne poďakovanie patrí ZŠ Karpatská 8063/11 v Žiline, ktorá sa pravidelne projektu zúčastňuje. Tento rok sme od žiakov dostali veľa krásnych listov o drobných skutkoch, ktoré sú v živote detí veľmi dôležité a deti ich konaním prinášajú svojmu okoliu radosť a úsmev na tvári. Z mnohých listov vyberáme nasledovné :

„Pomohol som ockovi maľovať byt. Maminke som pomohol odniesť ruksak. Sestričku som odprevadil do škôlky. Dedkovi som pomohol upratať spálňu. Všetci sa na mňa usmievali.“ *Miroslav Majek*

„Jeden deň sme boli zbierať smeti. Aby naša Zem bola čistá. Keď mala Zem sviatok, chcel som jej urobiť radosť.“ *Richard Čemeš*

„Mám kamaráta Tomáša. Má chorú nohu. Je to dobrý kamarát a ja som rád, že je šťastný, keď sa so mnou hrá.“ *Michal Korček*

*Skutky vykonali žiaci ZŠ Karpatská 8063/11, Žilina*

**Cena Sašky Fischerovej – Malý Veľký čin / List E**

Špeciálne poďakovanie patrí pani učiteľke Valérii Kočišovej, ktorá so svojimi žiakmi už po tretí krát zasiela časopis dobrých skutkov. Píše nám:

…aj v tomto roku sme dali na papier naše malé príbehy. Z množstva dobrých skutkov sme znova vytvorili rozoberateľný časopis. Dokazujeme, že aj malí prváci vedia napísať a nakresliť svoje pocity. K písaniu dobrých skutkov sa pridali aj iné triedy našej školy. Z ich prác sme vytvorili zaujímavú výstavku vo vestibule našej školy. Rodičia i deti so záujmom čítajú o dobrých skutkoch našich detí. Ich dušička je čistá a nevinná. Ich príbehy sú úprimne, milé a zábavné…”

Vyberáme príbehy na ukážku :

„ Keď začala byť zima, mal som dobrý nápad. Povedal som otcovi, aby sme postavili domček pre vtáčiky. Ja som mu podával klinčeky. Ale aj ja som ich pár zatĺkol. Potom sme ho zavesili na strom, Kúpili sme zrniečka a už sme pozorovali vtáčiky. Mali sme všetci z toho nápadu radosť.“ *Adrik Póša*

„Videla som, ako spadla muška do pohára. Bol tam čaj. Pomohla som muške tak, že som ju vybrala z čaju paličkou. Bola som šťastná. Možno aj muška bola šťastná.“ *Alexandra Kováčová*

„Videla som, ako sa jednej starej pani rozsypali peniažky. Ja som pribehla a pomáhala centíky zbierať. Mala ich veľa. Bola som šťastná, že som jej pomohla. Teta potom mohla zaplatiť nákup. A ja som bola šťastná.“ *Deniska Mrázová*

*Skutky vykonali žiaci prvého stupňa, ZŠ Staničná 13, Košice*